Alwyn Humphreys

Cerddor, arweinydd cerddorol, awdur a chyflwynydd teledu o Gymru yw'r Dr Alwyn Humphreys MBE (ganwyd 14 Mai 1944). Mae'n adnabyddus fel arweinydd Côr Orpheus Treforys am 25 mlynedd ac fel cyflwynydd teledu.

Bywgraffiad
Ganwyd Alwyn Humphreys ym Modffordd, Ynys Môn. Graddiodd mewn cerddoriaeth o Brifysgol Hull a Choleg y Drindod, Llundain. Bu'n darlithio yn Lerpwl cyn dod yn gynhyrchydd a chyfarwyddwr teledu gyda BBC Cymru.

Bu'n gyfarwyddwr cerdd Côr Orpheus Treforys am 25 mlynedd, gan arwain y côr ar deithiau tramor i'r Almaen, Sbaen, yr Eidal, Gwlad Pwyl, Ffrainc, Canada, yr Unol Daleithiau, Awstralia, Seland Newydd, Taiwan, Oman, a'r United Arab Emirates. Ym mysg y canolfannau perfformio mwyaf nodedig mae'r Ty Opera yn Sydney a Carnegie Hall yn Efrog Newydd - y gynulleidfa ar y ddau achlysur yn rhoi 5 'standing ovation'. Recordiodd 28 albwm gan gynnwys nifer i gwmni EMI, ac fe enillodd 3 ohonynt wobr 'Record Gorawl Orau'r Flwyddyn', gyda 2 arall yn ennill Disg Arian.

Wedi ei ymddeoliad o Gôr Orpheus Treforys yn 2005 bu'n arweinydd gwadd ar deithiau i Rwsia, yr Ariannin, Tseina, De Affrig, Awstralia, Seland Newydd, y Swisdir, Monaco, Hong Kong, Iwcrain, Awstria, Slovenia, Gwlad Pwyl, Estonia, Latvia, Lithuania, a Slovenia. Bu'n arweinydd gwadd yng Ngwyl y Corau Meibion yn Neuadd Frenhinol Albert nifer o weithiau, ac yn ogystal a'i waith corawl mae'n Brif Arweinydd Gwadd Cerddorfa Siambr Cymru..

Ers 1983 bu'n sylwebu o lwyfan yr Eisteddfod Genedlaethol ar gyfer BBC Radio Cymru ac ers 1999 gwnaeth yr un gwaith ar gyfer S4C. Bu'n cyflwyno rhaglenni teledu fel Canwn Moliannwn, Wedi 3, Prynhawn Da a Heno gan ddod yn adnabyddus am ei eitem yn cyflwyno anrhydedd "Halen y Ddaear" i bobl o gwmpas Cymru a enwebwyd am eu cyfraniad i'w cymuned. Rhwng 2005 a 2017 roedd yn brif gyflwynydd y gyfres Dechrau Canu, Dechrau Canmol ar S4C.

Fe'i hanrhydeddwyd yn MBE yn 2001, yn Ddoethur Cerddoriaeth yn 2006, ac yn Gymrawd ym Mhrifysgol y Drindod Dewi Sant yn 2014.

Bywyd personol
Bu'n briod ddwywaith - gydag Esther Williams (1968), a Joy Amman Davies (1995) a gymerodd drosodd ei swydd fel Cyfarwyddwr Cerdd Côr Treforys.

Cyhoeddodd ei hunangofiant Alwyn Humphreys - Yr Hunangofiant yn 2006Gwefan Gwales; adalwyd 8 Chwefror 2015 ac yn 2008 gyfrol o anecdotau cerddorol - Cythrel Cerdd.

Llyfryddiaeth
 Alwyn Humphreys - Yr Hunangofiant (Y Lolfa, 21 Mehefin 2006)
 Cythrel Cerdd - Anecdotau o Fyd Cerdd (Y Lolfa, 2008)

Cyfeiriadau

Categori:Genedigaethau 1944
Categori:Llenorion Cymraeg
Categori:Llenorion yr 20fed ganrif o Gymru
Categori:Llenorion yr 21ain ganrif o Gymru
Categori:Llenorion plant Cymraeg
Categori:Cyflwynwyr teledu o Gymru
Categori:Pobl o Ynys Môn